# Høring af forslag om dagbeviser for varebiler m.v., der indgår i lovforslag nr. L 52, som er fremsat den 1. november 2012

Til høringsparterne ifølge vedlagte liste.

Vedlagt sendes i høring dele af lovforslag L 52 om ændring af elafgiftsloven og forskellige andre love, der angår dagsbeviser for varebiler og visse tekniske ændringer. Det samlede lovforslag er fremsat i dag den 1. november 2012.

De pågældende dele af lovforslaget angår:

*Dagsbeviser for varebiler*. I december 2008 vedtog Folketinget at gennemføre dagsbetaling for privat anvendelse af varebiler, hvor momsen vedrørende anskaffelsen er fuldt ud fradraget. I forhold til det, som Folketinget vedtog, har Europa-Kommissionen stillet krav om følgende justeringer, som skal gennemføres ved lov:

* Beløbet for betaling pr. dag skal splittes i en moms- og en skatte-/afgiftsdel.
* Dagsbetaling, der angår moms, skal kun anvendes for varebiler med tilladt totalvægt indtil 3 tons.
* Dagsbetaling, der angår moms skal kun anvendes for varebiler, hvor momsen er fratrukket fuldt ud.

*Inkassobiler undtages fra krav om mærkning af virksomhedsnavn m.v.* Ifølge lov om inkassovirksomhed er det i strid med princippet om, at inkassovirksomhed skal udøves i overensstemmelse med ”god inkassoskik”, at der på biler, der anvendes til inkassovirksomhed, står ”inkasso” eller lignende. Det foreslås derfor at undtage inkassobiler fra kravet om, at der på vare- og lastbiler på indtil 4 tons totalvægt og registreret til udelukkende erhvervsmæssig brug skal oplyses virksomhedens CVR-nr. samt virksomhedens navn eller - logo.

Høringssvar skal sendes som e-mail til js@skat.dk og med reference til J.nr. 11-0296400, idet høringsfristen er fredag den 9. november 2012, kl. 15.00.

Vi beklager, at høringsfristen er kort, men lovforslaget skal vedtages inden årets udgang for at træde i kraft og få virkning fra og med den 1. januar 2013.

Henvendelser og spørgsmål til forslaget om dagsbeviser for varebiler kan ske til Joel Nielsen, telefon: 72 37 32 24, e-mail: joel.nielsen@skat.dk.

Henvendelser og spørgsmål til forslaget om inkassobiler kan ske til Carl Helman, telefon: 72 37 47 82, e-mail: carl.helman@skat.dk.